IR-REGOLAMENT TAL-KUNSILL (KE) Nru 1676/2004
ta' l-24 ta' Settembru 2004
li jadotta miżuri awtonomi u transitorji dwar l-importazzjoni ta' ċerti prodotti agrikoli pproċessati li joriġinaw mill-Bulgarija u dwar l-esportazzjoni ta' ċerti prodotti agrikoli pproċessati lejn il-Bulgarija
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Il-Protokoll Nru. 3 għall-Ftehim Ewropew bejn il-Komunitajiet Ewropej u l-Bulgarija, approvat permezz tad-Deċiżjoni 94/908/KE, KEFA, Euratom tal-Kunsill u tal-Kummissjoni tad-19 ta' Diċembru 1994 dwar il-konklużjoni tal-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Bulgarija, min-naħa l-oħra (1), jistabbilixxi l-arranġamenti kummerċjali għall-prodotti agrikoli pproċessati elenkati fih. Il-Protokoll Nru. 3 kien ġie emendat mill-Protokoll li jimmodifika aspetti kummerċjali tal-Ftehim Ewropew bejn il-Komunitajiet Ewropej u l-Bulgarija (2), minn hawn 'il quddiem 'il-Protokoll Modifikanti', approvat mid-Deċiżjoni 1999/278/KE (3) u mtejjeb bid-Deċiżjoni Nru. 2/2002 ta' l-Kunsill ta' l-Assoċjazzjoni UE-Bulgarija (4).
(2)
Reċentement ġie konkluż ftehim kummerċjali li jemenda l-Protokoll Modifikanti. Il-ftehim għandu l-għan li jtejjeb il-konverġenza ekonomika bħala tħejjija għall-adeżjoni tal-Bulgarija ma' l-Unjoni Ewropea u d-data tad-dħul fis-seħħ tiegħu ġiet iffissata għal mhux aktar tard mill-1 ta' Ottubru 2004.
(3)
Il-proċedura ta' l-adozzjoni ta' deċiżjoni li temenda l-Protokoll Modifikanti ma tistax tiġi kompletata fiż-żmien disponibbli sabiex id-deċiżjoni tidħol fis-seħħ fl-1 ta' Ottubru 2004. Jinħtieġ għalhekk li jsir provvediment għall-applikazzjoni ta' konċessjonijiet fuq tariffi magħmula lill-Bulgarija fuq bażi awtonoma mill-1 ta' Ottubru 2004.
(4)
Ma għandhomx jiġu applikati dazji fuq l-importazzjonijiet ta' ċerti prodotti agrikoli pproċessari. Għal ċerti prodotti oħrajn għandhom jinfetħu kwoti ta' tariffi fuq bażi annwali.
(5)
Għall-prodotti agrikoli pproċessati koperti mill-Protokoll Nru. 3 iżda mhux elenkati f'dan ir-Regolament jew li għalihom ġew eżawriti l-kwoti miftuħa minn dan ir-Regolament, għandha tkompli tapplika d-disposizzjoni dwar il-kummerċ stabbilita fil-Protokoll Nru. 3.
(6)
Ir-Regolament tal-Kummissjoni (KE) Nru. 1446/2002 tat-8 ta' Awwissu 2002 dwar is-sospensjoni u l-ftuħ ta' kwoti ta' tariffi applikabbli għall-importazzjoni fil-Komunità ta' ċerti prodotti agrikoli pproċessati li joriġinaw mill-Bulgarija u li jemenda r-Regolament (KE) Nru. 1477/2000 (5) fetaħ kwoti ta' tariffi annwali għal importazzjonijiet fil-Komunità ta' ċerti prodotti agrikoli pproċessati li joriġinaw fil-Bulgarija. Għas-sena 2004 għandhom jibqgħu japplikaw biss il-kwantitajiet tal-kwota ta' tariffi bl-Ordni Nru. 09.5463, 09.5487 u l-Ordni Nru. 095479.
(7)
Il-prodotti agrikoli pproċessati mhux koperti bl-Anness I mat-Trattat u esportati lejn il-Bulgarija ma għandhomx ikunu eliġibbli għal rifużjonijiet fuq l-esportazzjonijiet taħt ir-Regolament tal-Kummissjoni (KE) Nru. 1520/2000 tat-13 ta' Lulju 2000 li jistabbilixxi regoli dettaljati komuni għall-applikazzjoni tas-sistema ta' l-għoti ta' rifużjonijiet fuq l-esportazzjonijiet għal ċerti prodotti agrikoli esportati bħala prodotti mhux koperti bl-Anness I mat-Trattat, u l-kriterji għall-iffissar ta' l-ammont ta' tali rifużjonijiet (6).
(8)
Ir-Regolament tal-Kummissjoni (KEE) Nru. 2454/93 tat-2 ta' Lulju 1993 li jistabbilixxi d-disposizzjonijiet sabiex jiġi implimentat ir-Regolament tal-Kunsill (KEE) Nru. 2913/92 li jistabbilixxi il-Kodiċi Doganali tal-Komunità (7) jipprovdi għal sistema ta' amministrazzjoni ta' kwoti ta' tariffi. Il-kwoti ta' tariffi miftuħa b'dan ir-Regolament għandhom ikunu amministrati mill-awtoritajiet Komunitarji u mill-Istati Membri skond dik is-sistema.
(9)
Il-miżuri meħtieġa għall-implimentazzjoni ta' dan ir-Regolament għandhom ikunu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni (8).
ADOTTA DAN IR-REGOLAMENT:
Artikolu 1
Mill-1 ta' Ottubru 2004, id-dazji doganali stabbiliti fl-Anness I għandhom japplikaw għall-importazzjoni tal-prodotti li joriġinaw mill-Bulgarija, elenkati f'dak l-Anness.
Artikolu 2
1. Il-kwoti ta' tariffi Komunitarji għal importazzjonijiet mingħajr dazju ta' prodotti li joriġinaw mill-Bulgarija, stabbiliti fl-Anness II għandhom jinfetħu kull sena mill-1 ta' Jannar sal-31 ta' Diċembru. Għas-sena 2004, huma għandhom ikunu miftuħa mill-1 ta' Ottubru sal-31 ta' Diċembru 2004. Il-volumi għas-sena 2004 għandhom jitnaqqsu fuq bażi pro rata skond il-perjodu, fuq bażi ta' xhur sħaħ, li jkun diġà għadda, ħlief għal kwoti ta' tariffi taħt l-Ordni Nru. 09.5463, Nru. 09.5487 u Nru. 09.5479.
2. Il-kwantitajiet għall-kwoti ta' tariffi taħt l-Ordni Nru. 09.5463, Nru. 09.5487 u Nru. 09.5479 miftuħa taħt ir-Regolament (KE) 1446/2002, u meħlusa għaċ-ċirkolazzjoni libera mill-1 ta' Jannar sat-30 ta' Settembru 2004, għandhom jiġu totalment magħduda kontra l-kwantitajiet ipprovduti fil-kwoti ta' tariffi korrispondenti stabbiliti fl-Anness II.
Artikolu 3
Il-prodotti agrikoli pproċessati elenkati fl-Anness III ta' dan ir-Regolament li jkunu esportati lejn il-Bulgarija ma għandhomx ikunu eliġibbli għal rifużjonijiet fuq l-esportazzjonijiet taħt ir-Regolament (KE) Nru. 1520/2000.
Artikolu 4
Għall-prodotti agrikoli pproċessati mhux koperti mill-Anness I jew li għalihom ġew eżawriti l-kwoti msemmija fl-Anness II, għandhom japplikaw id-disposizzjonijiet stabbiliti fil-Protokoll Nru. 3.
Artikolu 5
Il-Kummissjoni tista' tissospendi l-miżuri previsti fl-Artikoli 1, 2 u 3 fil-każ li ma jkunx hemm applikazzjoni tal-preferenzi reċiproki li dwarhom qablet il-Bulgarija, skond il-proċedura msemmija fl-Artikolu 7(2).
Artikolu 6
Il-kwoti ta' tariffi msemmija fl-Anness II ma' dan ir-Regolament għandhom jiġu amministrati mill-Kummissjoni skond l-Artikoli 308a, 308b u 308ċ tar-Regolament (KEE) Nru. 2454/93.
Artikolu 7
1. Il-Kummissjoni għandha tiġi mgħejjuna mill-Kumitat imsemmi fl-Artikolu 16 tar-Regolament (KE) Nru. 3448/93 (9), minn hawnhekk iżjed 'il quddiem imsejjaħ “il-Kumitat”.
2. Fejn isir riferiment għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE.
Il-perjodu stabbilit fl-Artikolu 4(3) tad-Deċiżjoni 1999/468/KE għandu jiġi ffissat għal xahar.
3. Il-Kumitat għandu jadotta r-Regoli ta' Proċedura tiegħu.
Artikolu 8
Dan ir-Regolament għandu jidħol fis-seħħ fit-tielet jum wara dak li fih ikun ġie ppubblikat fil-Ġurnal Uffiċjali ta' l-Unjoni Ewropea.
Għandu japplika mill-1 ta' Ottubru 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar l-24 ta' Settembru 2004.